Sacrosancte ecclesie Sancti Vincentii (martyris) que est sita infra menia Matisconis, cui Walterius episcopus preest. Ego Warnerius et uxor mea Heldiardis donamus, pro remedio animarum nostrarum et pro benefacto quod nobis fratres predicti loci fecerunt, quasdam res juris nostri sitas in pago Matisconense, in agro Salorniacense, in villa Moyson. Inprimis donamus curtilum unum cum vinea qui terminatur a mane terra Sancti Vincentii, a meridie Sancti Stephani, ab occidente via publica, a circio de ipsa hereditate; et in alio loco unam peciam de vinea, terminatur a mane via publica, a meridie et sero Sancti Vincentii, terra Duranni. Et in alio loco pratum unum quod dicitur Speluca, terminatur ab oriente terra Sancti Stephani et Humberti, a meridie terra Alfredi, ab occidente de ipsa hereditate, a cercio Sancti Vincentii, a sero similiter, a circio via publica et in Craio quartam partem. In alio loco, campum unum qui terminat a mane terra Sancti Vincentii et a medio die fluvio Graonna, a sero via publica, a circio terra Sancti Johannis; et in alio loco, campum unum in Ceuro qui terminatur a mane et a circio aqua volvente, a medio die Sancti Petri, a sero Sancti Stephani. Et in Camnemia silva quicquid ibi habemus, et in molino supra Craonnam fluvium posito quartam partem. Hec omnia suprascripta et queque jure hereditario nobis evenire debent in parrochia Sancti Clementis et Sancti Marcelli de Varennis, donamus Domino et Sancto Vincentio, ad mensam fratrum ibi Domino famulantium, cum servo nomine Arnulfo et sorore nomine Ermengardis et infantibus illorum; et faciant rectores Sancti Vincentii ab hac die quicquid facere voluerint. Ego Warnerius et uxor mea Heldiardis, qui fieri et firmare rogavimus.